ÓBUDAVÁR KÖZSÉG ÖNKORMÁNYZATA

8272 Óbudavár, Fő u. 18/I.
Szám: OB/114-2/2025. 

J E G Y Z Ő K Ö N Y V

Készült:
Óbudavár Község Önkormányzata Képviselő-testülete 2025. december 8-án 16.00 órakor megtartott közmeghallgatásáról
Az ülés helye:
Szent Márton Ház

(Óbudavár, Fő u. 18/I.)  

Jelen vannak:
Godány Mária
polgármester


Szabó Bálint
alpolgármester 


Végh Tamás
képviselő

Tanácskozási joggal megjelent:

dr. Varga Viktória 
jegyző, jegyzőkönyvvezető
Hódosi Erika
r.őrnagy, Balatonfüredi Rendőrkapitányság

Édes Zoltán
r.főtörzs-zászlós, Balatonfüredi Rendőrkapitányság
Ágoston Zoltán
falugondnok

érdeklődő lakosok

Godány Mária polgármester: Köszönti az ülésen megjelenteket. Megállapítja, hogy a képviselő-testület 3 fő jelenlétével határozatképes, az ülést megnyitja. Javasolja, hogy a közmeghallgatáson a meghívóban szereplő napirendi pontok kerüljenek megtárgyalásra.
A napirendet a képviselő-testület egyhangú szavazással elfogadja. 

NAPIREND 
1)
Beszámoló a település közbiztonsági helyzetéről

Előterjesztő: Godány Mária polgármester

2)
Tájékoztató Óbudavár Község Önkormányzata Képviselő-testületének 2025. évben végzett munkájáról és 2026. évi terveiről

Előterjesztő: Godány Mária polgármester

3)
Tájékoztatás a helyi környezet állapotáról
Előterjesztő: Godány Mária polgármester

NAPIREND TÁRGYALÁSA

1)
Beszámoló a település közbiztonsági helyzetéről

Előterjesztő: Godány Mária polgármester

Godány Mária polgármester: Köszönti a rendőrkapitányság részéről megjelent Hódosi Erika őrnagyot, és kéri, hogy tartsa meg a szokásos közbiztonsági beszámolót. 

Hódosi Erika r.őrnagy: Köszöni a szót. először is bemutatkozik, mert új a rendőrkapitányságon, augusztus 1-től teljesít itt szolgálatot, mint a körzeti megbízotti alosztály vezetője, előtte Tatabányán volt 23 évig. A vármegyében történt bűncselekmények 2/3-a Balatonfüreden történt. Óbudaváron a statisztikai adatok jók, kirívó bűncselekmény nem történt a településen. A baleseti statisztikák szerint 2 anyag kárral járó közlekedési baleset volt a településen, és egy ittas vezetés. A közbiztonság nagyon jó, szerencsére ez egy bűnügyileg nem fertőzött terület, besurranásról, nyaralófeltörésről nem érkezett bejelentés. A körzeti megbízott Dávid Lajos, bármilyen kérdéssel megkereshetik. Köszönik a rendőrség felé tanúsított hozzáállás, és az együttműködést. Összességében azt tudja elmondani, hogy ez egy nyugodt év volt. A jövőben is próbálják majd az ittas vezetőket kiszűrni és céljuk a lakosság szubjektív biztonságérzetének megtartása, növelése. A közterületi jelenlétet inkább nyáron próbálják biztosítani.
Godány Mária polgármester: Ennek nagyon örülnek, nyáron a forgalomlassítás a legnagyobb gondjuk, de ha néha egy-egy rendőrautó áthalad a településen, az jó lenne.
Lakossági kérdés: Az irtási útra lehet valamilyen lassító táblát kitenni?

Végh Tamás képviselő: Igen, egy 20 km/h korlátozó tábla nagyon jó lenne, mert már a nemrég elkészített aszfaltos út eléggé tönkre van menve.

Hódosi Erika r.őrnagy: Ha önkormányzati út, akkor kitehetik.
Godány Mária polgármester: Köszöni a beszámolót.

2)
Tájékoztató Óbudavár Község Önkormányzata Képviselő-testületének 2025. évben végzett munkájáról és 2026. évi terveiről

Előterjesztő: Godány Mária polgármester

Godány Mária polgármester: Akkor folytatná a 2025 évi adatokkal. A közösen fenntartott intézmények által elvégzett feladatellátásra 2.147.736 Ft-ot költöttek, ebben benne van a Bursa Hungarica, a közös hivatal, a füredi társulás által ellátott feladatok. A Versenyképes Járások Program keretében a közös hivatal fenntartására kapott 12.086.024 Ft támogatás miatt 855.360 Ft-tal csökkent az óbudavári önkormányzat által fizetendő hozzájárulás. A helyi adókból október 31-ig 2.449.837 Ft folyt be, ebből 1.073.049 Ft építményadó, 378.877 Ft telekadó és 967.740 Ft idegenforgalmi adó folyt be. A 2025. évi állami támogatások várható összege 24.550.609 Ft, ebből általános működési támogatás 14.615.931 Ft, szociális és falugondnoki támogatás 6.844.500 Ft, kulturális feladatok támogatása 3.090.178 Ft. A szociális tűzifa pályázati támogatása 160.020 Ft. 2025. évben befejeződött a közvilágítás korszerűsítése, amit saját forrásból valósítottak meg, így már kellemes fényű ledes lámpáik vannak. Vettek továbbá egy ágvágó és egy lamináló gépet, és a mostani ülésen döntöttek a mosónál lévő közterület megvilágításának kiépítéséről. A közfoglalkoztatási programok segítségével 2 főt foglalkoztatnak. A falugondnoki szolgálat működése során október 31-ig összesen 5.203.303 Ft kiadás merült fel. A Mosó bérbeadásából 2025. október 31-ig 201.000 Ft bevételük volt, a régi falugondnoki busz bérbeadásából 925.000 Ft folyt be. Az egyedi szennyvízkezelő berendezések üzemeltetése 1.655.112 Ft-ba került, ellenben a díjából csak 336.000 Ft folyt be eddig, de ebben az utolsó negyedév még nincs benne. 2025. november 30-i záró pénzkészlet összege 8.353.539 Ft, az önkormányzati magyar államkötvény állománya 13.080.000 Ft. Azt gondolja, hogy a falu hangulata kellemes, jól működnek, jó a közösségi élet, figyelnek egymásra. A könyvtár működése is kiváló, még a szomszéd falukból is jönnek ide. 2026-ban megvalósul a Mosó kivilágítása. A falunapot és a libavacsorát ugyanúgy megtartják, mert ezek a rendezvények nagyon jól sikerültek. A pályázatokat folyamatosan nézik, jó lenne útfelújításra pályázni.
Végh Tamás képviselő: Az jó lenne, mert az irtási út sem sikerült jól, mert a pályázat nem engedte másképp. Felborult a hegy vízháztartása, a víz nem elosztódva folyik le, hanem csak két helyen és kimossa szőlőkből a földet az alsó útra, így onnan eltűnt a murva. 
Godány Mária polgármester: Most megürült egy lakás, ezt jó lenne megterveztetni, mert alkalmas lehet akár két lakásnak is, ami aztán lehetne szolgálati lakás, vagy pedig fiatalok letelepedését, helyben maradását tudnák vele támogatni. Ha a terv legalább meglenne, onnan már tudnának pályázat esetén továbblépni.
3)
Tájékoztatás a helyi környezet állapotáról
Előterjesztő: Godány Mária polgármester

Godány Mária polgármester: A környezetvédelmi beszámoló részeként azt tudja elmondani, hogy tudomása szerint a monitoring kútnak jók az eredményei. A szennyvíztisztító kisberendezésekből kb. 20 van a faluban, sokkal többe kerül a karbantartásuk, mint amennyi a díjakból befolyik. A karbantartó felmondott, így most keresnek a helyére valakit. Az átmenő forgalom továbbra is nagy, zajhatás ebből adódik. A település zöldfelületének gondozása folyamatos, ebben nagy segítség az utánfutós kistraktor, amivel a leveleket, levágott ágakat el lehet hordani. 
Végh Tamás képviselő: Kéri a falugondnokot, hogy szerezzen be egy takarófóliát a traktorra.

Godány Mária polgármester: Kérdezi, hogy az elhangzottakkal kapcsolatban van-e még kérdés, észrevétel, hozzászólás? Ha nincs több kérdés, köszöni, hogy meghallgatták és kellemes ünnepeket kíván.
Több napirendi pont, kérdés, hozzászólás nem lévén Godány Mária polgármester megköszöni a közmeghallgatáson való részvételt, és azt 16.51 órakor bezárja.

K.m.f.
                  Godány Mária




      dr. Varga Viktória

      polgármester


   

                 jegyző

